**** ****

**III. ELTE – Egyetemi - Főiskolai Dolgozók Sport Kupája**

/versenyszabályzat/

**Szakmai együttműködő partnereink:**

**Magyar Olimpiai Bizottság**

**Magyar Egyetemi - Főiskolai Sportszövetség**

**Budapesti - Egyetemi Főiskolai Sportszövetség**

1. **Csapatok és játékosok**

A tornán minden játékos saját felelősségére vesz részt.

A tornán induló csapatok és játékosaik kötelesek a tornán sportszerű viselkedést tanúsítani.

1. **Játékjogosultság**

Egy játékos a torna során egy sportágban csak egyetlen csapatban szerepelhet.

A csapatok összetételét a szervezők nem ellenőrzik, de a szabályok elleni vétség a versenyből való kizárással jár.

A szervezők fenntartják a jogot, hogy előzetes jelzés esetén méltányosságot gyakoroljanak a jogosultság elbírálásában.

1. **Játékvezetők, versenybírók**

A mérkőzéseket a torna előre felkért játékvezetői, versenybírói vezetik.

A játékvezető, versenybíró döntéseinek és ítéleteinek a mérkőzések ideje alatt a pályán lévő játékosok, a cserejátékosok, a szurkolók és a tornán részt vevő személyek kötelesek magukat alávetni. A játékvezetők, versenybírók döntése vitathatatlan.

1. **Játékosok a pályán**

* A foci és kosárlabda mérkőzést két csapat játssza, a foci kupa során 5 mezőnyjátékossal és 1 kapussal, a kosárlabda kupán 5 játékossal csapatonként. A foci kupa során a kapusnak a mezőnyjátékosokétól eltérő színű mezben kell játszania.

Egy pályán lévő csapat valamennyi mezőnyjátékosának hasonló felsőrészt kell viselnie, ami lehet csapatmez vagy – a szervezők által biztosított – jelölőmez.

Cserélni a mérkőzés során korlátlan számban lehet. A cserét végre lehet hajtani egyaránt akkor is, ha a labdajátékban, vagy ha játékon kívül van.

A lecserélendő játékosnak először el kell hagynia a játékteret, a becserélendő játékos csak ezt követően léphet be a játéktérre, a pálya oldalvonalán kijelölt cserezónában.

* A tenisz mérkőzéseken 2-4 fős csapatok játszanak két egyéni és egy páros mérkőzést. **Egy csapatban legalább 1 fő női játékosnak kell lennie, akinek mindenképpen játszania kell vagy az egyéni vagy a páros mérkőzésen.**
* A konkrét lebonyolítási rend a nevezések számától függ. A férfi és női egyéniben, továbbá a párosban a sorsolás a torna napján történik, a lebonyolítási rend a nevezett csapatok számától függ (egyenes ági kieséses vagy csoportos körmérkőzéses, vagy körmérkőzéses rendszerben).
* A tollaslabda és asztalitenisz mérkőzéseken a férfi és női egyéniben a sorsolás a torna napján történik, a lebonyolítási rend a nevezett csapatok számától függ (egyenes ági kieséses vagy csoportos körmérkőzéses, vagy körmérkőzéses rendszerben).

1. **A mérkőzések menete**

5/a. A foci kupa esetén

Minden mérkőzés a térfél kiválasztásával veszi kezdetét, amelyet a játékvezető és a csapatkapitányok határoznak meg.

A mérkőzések 2x10 percesek, futóórával, az órát csak sérülés esetén állítják meg a játékvezetők. A félidőket térfélcsere szakítja meg, a félidők között – a térfélcseréhez szükséges időn túl – szünet nincs.

A félidő elején és gól után középkezdés van. Ilyenkor minden játékosnak a saját térfelén kell tartózkodnia, és az ellenfél játékosainak legalább 5 m-es távolságot kell tartaniuk a labdától. A két félidőt térfélcsere szakítja meg, a félidők között – a térfélcseréhez szükséges időn túl – szünet nincs.

A labda játékba hozása

o Amennyiben az oldalvonalakon áthalad a labda, úgy bedobás következik. A bedobást arról a helyről kell elvégezni, ahol a labda kiment. Bedobás helyett a labdát berúgással is játékba lehet hozni. Bedobásból, illetve berúgásból közvetlenül (más játékos érintése nélkül) gól nem érhető el. Bedobásnál a védekező csapat játékosának legalább 5 méterre kell állnia a labdától.

o Amennyiben az alapvonalakon áthalad a labda, úgy értelemszerűen kidobás, vagy szöglet következik. Kapusról is van szöglet. A szögletrúgásnál a védekező csapat játékosának legalább 5 méterre kell állnia a labdától.

o Kidobást kell ítélni, ha a támadó csapat játékosát érintve hagyta el a labda a védekező csapat alapvonalánál a játékteret. A kidobásnál akkor kerül játékba a labda, ha az a büntetőterületet elhagyta.

Hazaadás

o A lábbal passzolt hazaadást a kapus nem foghatja meg kézzel; az ilyen hazaadás esetén közvetett szabadrúgást kap az ellenfél.

o A bedobást (függetlenül attól, hogy azt dobják, vagy rúgják) a kapus nem foghatja meg kézzel.

Szabadrúgás

o Szabálytalanság esetén szabadrúgás jár, a szabadrúgásnál a labda elrúgásáig a védekező csapat játékosai a labdától 3 méteres távolságot kötelesek tartani.

o Szabadrúgásból közvetlenül érhető el gól, kivéve közvetett szabadrúgás esetén, ilyenkor a labdát le kell passzolni.

o A büntetőterületen belüli szabálytalanság esetén büntetőrúgás következik. A büntetőterületen belül a büntetőrúgás elvégzésekor csak a kapus tartózkodhat, aki – oldalirányú mozgás kivételével – nem mozdulhat el a gólvonalról. A büntetőrúgást követően kipattanó labda játékban marad.

o A pályán tanúsított kirívóan sportszerűtlen magatartásért vagy elkövetett ilyen szabálytalanságért a magatartás vagy szabálytalanság súlyától függően játékvezetői figyelmeztetés vagy 2 perces kiállítás jár; a kiállítás 2 percében a csapat egyel kevesebb játékossal játszik.

o Azt a játékost, akit ugyanazon mérkőzésen második alkalommal kellene 2 perces büntetéssel sújtani, a játékvezető véglegesen, cserével kizárja a játékból, amikor is a cserejátékos csak 2 perc elteltével léphet a pályára.

o A becsúszó szerelés tilos (szabadrúgást kap az ellenfél).

Ha a játékot a jelen szabályzatban meg nem határozott okból meg kell szakítani, akkor a játékot játékvezetői labdával kell folytatni onnan, ahol a labda a játék megszakításának pillanatában volt. A labda akkor kerül játékba, amikor földet ér.

5/b. A kosárlabda kupa esetén

Minden mérkőzés a térfél kiválasztásával veszi kezdetét, amelyet a játékvezető és a csapatkapitányok határoznak meg.

Minden mérkőzés 2x10 perces félidőkből áll, a játékidő futóórára megy (kivétel ez alól a mérkőzés utolsó 2 percében a büntető dobás, amikor az óra áll). A félidőket térfélcsere szakítja meg, a félidők között – a térfélcseréhez szükséges időn túl – szünet nincs.

Ha a játékot a jelen szabályzatban meg nem határozott okból meg kell szakítani, akkor a játékot játékvezetői labdával kell folytatni onnan, ahol a labda a játék megszakításának pillanatában volt. A labda akkor kerül játékba, amikor először egy játékos birtokába kerül.

A mérkőzéseken az MKOSZ által meghatározott szabályok érvényesek, kivéve a cseréket, a játékidőt, és a melegítésekre szánt időt.

5/c. A tenisz kupa esetén

* A mérkőzések két nyert tie-break-ig tartanak (a tie-break, azaz a rövidített játék 7 pontig tart, két pont különbséggel nyerhető). Döntő tie-break esetén 5 pontig tart a küzdelem, azzal a kikötéssel, hogy 4-4-es döntetlen állásnál 1 pont különbség dönt.

5/d. A tollaslabda kupa esetén

* A mérkőzések két nyert 11 pontos rövidített játszmáig tartanak. Minden labdamenet pontot ér, két pont különbséggel lehet játszmát nyerni. Döntő játszma esetén 10:10-es állásnál egy pont különbséggel lehet mérkőzést nyerni.

5/e. Az asztalitenisz kupa esetén

* A mérkőzések két nyert 11 pontos rövidített játszmáig tartanak, két pont különbséggel lehet játszmát nyerni. Döntő játszma esetén 10:10-es állásnál egy pont különbséggel lehet mérkőzést nyerni.

1. **A kupák lebonyolítása**

6/a. A foci kupa esetén

A lebonyolítás az alábbiak szerint kerül kialakításra:

A mérkőzések 2x10 percesek, futóórával, az órát csak sérülés esetén állítják meg a játékvezetők.

A csapatok sorsolással két csoportba kerülnek, ahol körmérkőzéseket játszanak.

A mérkőzések között a pályán melegítésre, 5 perc áll rendelkezésre.

A csoportmérkőzések során a győzelem 3 pontot, a döntetlen 1 pontot, a vereség 0 pontot ér. A csoportmérkőzések során a csapatok által szerzett pontokat összeszámolják, a csoporton belül a csapatok helyezését – az alábbiak szerint – ez állapítja meg.

A csoporton belüli helyezést pontegyenlőség esetén dönt: 1) egymás elleni eredmény, 2) gólkülönbség 3) több lőtt gól 4) sorsolás

A csoportmérkőzéseket követően egyenes kieséses rendszerben játszanak tovább a csapatok.

A csoportmérkőzésekből továbbjutó első helyezettek a másik csoport második helyezettjeivel játszanak, a győztes csapatok játszanak a döntőben, a vesztesek a harmadik helyért.

Az egyenes kieséses szakaszban döntetlennel végződő mérkőzések esetén nincs hosszabbítás, és az érintett csapatok felváltva 3-3 büntetőt rúgnak. Ha a csapatok azonos számú gólt érnek el ennek során, akkor egyesével újabb hetes rúgások következnek, a csapat játékosait rotálva (először azok, akik még nem rúgtak, utána tetszőleges sorrendben újra), amíg az egyik fél úgy talál be, hogy a másik nem.

A szervezők fenntartják a jogot a mérkőzésrend megváltoztatására.

6/b. A kosárlabda kupa esetén

A lebonyolítás az alábbiak szerint kerül kialakításra:

A mérkőzések 2x10 percesek, állított órával mérjük őket.

A csapatok sorsolással két csoportba kerülnek, ahol körmérkőzéseket játszanak.

A mérkőzések között a pályán melegítésre, 5 perc áll rendelkezésre.

A csoportmérkőzések során a rendes játékidőben szerzett győzelem 2 pontot, a büntetődobások után szerzett győzelem 1 pontot, a vereség 0 pontot ér. A csoportmérkőzések során a csapatok által szerzett pontokat összeszámolják, a csoporton belül a csapatok helyezését – az alábbiak szerint – ez állapítja meg.

A csoporton belüli helyezést pontegyenlőség esetén dönt: 1) egymás elleni eredmény, 2) pontkülönbség 3) több dobott pont 4) sorsolás

A csoportmérkőzéseket követően egyenes kieséses rendszerben játszanak tovább a csapatok.

A csoportmérkőzésekből továbbjutó első helyezettek a másik csoport második helyezettjeivel játszanak, a győztes csapatok játszanak a döntőben, a vesztesek a harmadik helyért.

Az egyenes kieséses szakaszban döntetlennel végződő mérkőzések esetén nincs hosszabbítás, és az érintett csapatok felváltva 3-3 büntetőt dobnak. Ha a csapatok azonos számú pontot érnek el ennek során, akkor egyesével újabb büntetők következnek, a csapat játékosait rotálva (először azok, akik még nem dobtak, utána tetszőleges sorrendben újra), amíg az egyik fél úgy talál be, hogy a másik nem.

A szervezők fenntartják a jogot a mérkőzésrend megváltoztatására.

6/c. A tenisz kupa esetén

A lebonyolítás az alábbiak szerint kerül kialakításra:

A csapatok a nevezéskor megadott erősorrend alapján játsszák a mérkőzéseket, az alábbi játéksorrend szerint: 1. mérkőzés – egyes játékosok; 2. mérkőzés – kettes játékosok; 3. mérkőzés – párosok küzdelme

Mérkőzésvezetés:

A mérkőzéseknél játékvezető nem áll rendelkezésre, a játékosok maguk bíráskodnak. Vitás helyzetben a versenybíró dönt.

Kiemelés:

Az egyenes ági kieséses rendszernél és a csoportos körmérkőzésnél a tavalyi eredmények alapján kiemelést alkalmazunk.

Eredményszámítás – pontozás:

* A csoportos és a teljes körmérkőzéses lebonyolítás mérkőzéseredményeit az alábbiak alapján számítjuk:
  + győztes mérkőzés 3 pont
  + döntetlen mérkőzés 1 pont
  + vesztett mérkőzés 0 pont

Csoportos körmérkőzés:

* A csoportos körmérkőzés esetén a csapatok sorsolással több csoportba, a kiemeltek automatikusan külön-külön csoportokba kerülnek. Döntetlen állásnál először az egymás elleni eredmény, teljes körbeverés esetén a vesztett mérkőzések során nyert pontok összesített értéke határozza meg a végső sorrendet. A csoportokban kialakult végső sorrend alapján a csapatok helyosztó mérkőzéseket játszanak. A csoportok első helyezettjei az első helyért a második helyeztettek pedig a harmadik helyért küzdenek. Helyszíni döntés alapján döntő csoportkörmérkőzés is játszható.

Körmérkőzés:

* A körmérkőzés esetén minden csapat minden csapattal mérkőzést játszik és az itt megszerzett pontok alapján alakul ki a végső sorrend. Döntetlen állásnál először az egymás elleni eredmény, teljes körbeverés esetén a vesztett mérkőzések során nyert pontok összesített értéke határozza meg a végső sorrendet.

A mérkőzések előtt, a játékrend szerinti pályán melegítésre 3 perc áll rendelkezésre.

A szervezők fenntartják a jogot a mérkőzésrend megváltoztatására.

* A pontszámítás a MTSZ vonatkozó szabályai alapján történik:

A Magyar Tenisz Szövetség Hivatalos Szabálykönyve  
  
a "Szabályok a narancs pályán való játékhoz" (2.5.9-es pont, 12 old.) alatt

6/d. A tollaslabda kupa esetén

A lebonyolítás az alábbiak szerint kerül kialakításra:

A mérkőzéseket játékvezetők vezetik pályánként. Vitás helyzetben a játékvezető dönt.

Az egyenes ági kieséses rendszernél kiemelést nem alkalmazunk.

* A csoportos körmérkőzés esetén a játékosok sorsolással csoportokba kerülnek. A csoportokban kialakult végső sorrend alapján a játékosok helyosztó mérkőzéseket játszanak. A csoportok első helyezettjei az első helyért a második helyeztettek pedig a harmadik helyért küzdenek.
* A körmérkőzés esetén minden játékos minden játékossal mérkőzést játszik és az itt megszerzett győzelmek alapján alakul ki a végső sorrend. Körbeverés esetén a veszett mérkőzések során nyert játékok száma határozza meg a végső sorrendet.

A mérkőzések között a pályán melegítésre, 5 perc áll rendelkezésre.

Minden megnyert mérkőzés egy pontot ér a nyertes számára.

A szervezők fenntartják a jogot a mérkőzésrend megváltoztatására.

6/e. Az asztalitenisz kupa esetén

A lebonyolítás az alábbiak szerint kerül kialakításra:

A mérkőzéseket játékvezetők vezetik pályánként. Vitás helyzetben a játékvezető dönt.

Az egyenes ági kieséses rendszernél kiemelést nem alkalmazunk.

* A csoportos körmérkőzés esetén a játékosok sorsolással csoportokba kerülnek. A csoportokban kialakult végső sorrend alapján a játékosok helyosztó mérkőzéseket játszanak. A csoportok első helyezettjei az első helyért a második helyeztettek pedig a harmadik helyért küzdenek.
* A körmérkőzés esetén minden játékos minden játékossal mérkőzést játszik és az itt megszerzett győzelmek alapján alakul ki a végső sorrend. Körbeverés esetén a veszett mérkőzések során nyert játékok száma határozza meg a végső sorrendet.

A mérkőzések között a pályán melegítésre, 5 perc áll rendelkezésre.

Minden megnyert mérkőzés egy pontot ér a nyertes számára.

A szervezők fenntartják a jogot a mérkőzésrend megváltoztatására.

**IV. Helyszín és felszerelés**

A torna helyszínei az ELTE Sporttelep (1117 Bp. Bogdánfy utca 10/A. és 10/B.)

A mérkőzések a szervezők által biztosított labdákkal zajlanak.

A játékosok rendelkezésére állnak a létesítmény öltözői, mellékhelyiségei, valamint kulccsal zárható öltözőszekrényei. A szervezők nem vállalnak felelősséget a csapatok, illetve szurkolók értéktárgyaiért.

A foci kupán a mérkőzések helyszínéül szolgáló műfüves pályákon megfelelő hernyótalpas vagy salakcipő viselete ajánlott, teremcipő használata megengedett, **stoplis (függetlenül attól, hogy éles vagy formattált, fém vagy műanyag) cipő használata nem megengedett.**

* A tenisz kupán sima talpú cipő megengedett, futó-, túra-, és egyéb nem egyenletes talpú cipő használata nem megengedett.

A játékosok nem viselhetnek olyan felszerelést, amely veszélyezteti saját maguk, vagy az ellenfél testi épségét. (Nem viselhető pl. óra, ékszer, testékszer, kar- és nyaklánc.)

A csapatok és szurkolóik a létesítménybe való belépéssel elfogadják az ELTE Bogdánfy utcai Sporttelep területén alkalmazandó házirendet.

**A szervezőbizottság**

Budapest, 2016. február 18.